भारत क अर्थव्यवस्था नॉमिनल जीडीपी के हिसाब से दुनिया के सातवाँ नंबर के आ पीपीपी के हिसाब से तीसरा नंबर के सभसे बड़हन अर्थव्यवस्था बाटे। भारत के कई समूह सभ में राखल जा सकत बाटे; ई उद्योगीकरण के प्रक्रिया से गुजरे वाला देस सभ में तुलनात्मक रूप से एगो नया देस बा, जी-20 मुख्य अर्थब्यवस्था सभ के मेंबर बा, ब्रिक्स के सदस्य बाटे आ एगो बिकाससील अर्थव्यवस्था बाटे जेकर औसत आर्थिक बढ़ती दर लगभग 7% के आसपास पिछला दू दशक में रहल बाटे। महाराष्ट्र इहाँ के सभसे धनी राज्य बा जेकर सालाना जीडीपी US$220 बिलियन बाटे, लगभग पुर्तगाल के बराबर, आ भारत के कुल जीडीपी में एकर हिस्सा 12% बाटे; एकरा ठीक पाछे तमिलनाडु (US$140 बिलियन) आ उत्तर प्रदेश (US$130 बिलियन) के अस्थान बा। भारत के अर्थब्यवस्था सन् 2014 के आखिरी तिमाही में चीन के पछाड़ के सभसे तेज बढ़त करे वाली अर्थब्यवस्था बन गइल रहल।